《燕歌行》
宋代·汪元量

北风刮地愁云彤，草木烂死黄尘蒙。
挝鞞伐鼓声咚咚，金鞍铁尘摇玲珑。
将军浩气吞长虹，幽并健儿胆力雄。
战车轧轧驰先锋，甲戈相拨声摩空。
雁行鱼贯弯角弓，披霜踏雪渡海东。
斗血浸野吹腥血，捐躯报国效死忠。
鼓衰矢竭谁收功，将军卸甲入九重。
锦袍宣赐金团龙，天子锡宴葡萄宫。
烹龙炰鸾割驼峰，紫霞潋滟琉璃锺。
天颜有喜春融融，乞与窈窕双芙蓉。
虎符腰佩官益穹，归来贺客皆王公。
戟门和气春风中，美人左右如花红。
朝歌夜舞何时穷，岂知沙场雨溼悲风急，
冤魂战鬼成行泣。

作者简介：汪元量（1241～1317年后）南宋末诗人、词人、宫廷琴师。字大有，号水云，亦自号水云子、楚狂、江南倦客，钱塘（今浙江杭州）人。琳第三子。度宗时以善琴供奉宫掖。恭宗德祐二年（1276）临安陷，随三宫入燕。尝谒文天祥于狱中。元世祖至元二十五年（1288）出家为道士，获南归，次年抵钱塘。后往来江西、湖北、四川等地，终老湖山。诗多纪国亡前后事，时人比之杜甫，有“诗史”之目，有《水云集》、《湖山类稿》。